CELEX: 32007D0098
Language: lt
Date: 1171411200000
Title: 2007/98/EB: 2007 m. vasario 14 d. Komisijos sprendimas dėl suderinto radijo spektro naudojimo 2 GHz dažnių juostose diegiant sistemas, kuriomis teikiamos judriojo palydovinio ryšio paslaugos (pranešta dokumentu Nr. C(2007) 409) (Tekstas svarbus EEE )

15.2.2007   
            
            
               LT
            
            
               Europos Sąjungos oficialusis leidinys
            
            
               L 43/32
            
         
      KOMISIJOS SPRENDIMAS
   
   2007 m. vasario 14 d.
   dėl suderinto radijo spektro naudojimo 2 GHz dažnių juostose diegiant sistemas, kuriomis teikiamos judriojo palydovinio ryšio paslaugos
   (pranešta dokumentu Nr. C(2007) 409)
   (Tekstas svarbus EEE)
   (2007/98/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2002 m. kovo 7 d. Europos Parlamento ir Tarybos sprendimą Nr. 676/2002/EB dėl radijo spektro politikos teisinio reguliavimo pagrindų Europos bendrijoje (Sprendimas dėl radijo spektro) (1), ypač į jo 4 straipsnio 3 dalį,
   kadangi:
   
               (1)
            
            
               Veiksmingas ir nuoseklus radijo spektro naudojimas yra nepaprastai svarbus tobulinant elektroninių ryšių paslaugas ir gali paskatinti konkurencingumo ir užimtumo augimą Europos bendrijoje; prieiga prie spektro turi būti palengvinta siekiant pagerinti veiksmingumą, skatinti naujoves, didinti lankstumą naudotojų atžvilgiu ir suteikti daugiau pasirinkimo galimybių vartotojams, kartu atsižvelgiant į bendros svarbos tikslus (2).
            
         
               (2)
            
            
               Komisija skatina kurti naujas ir novatoriškas ryšių sistemas, naudojančias bet kokios rūšies aparatines platformas ir kuriomis galima teikti paslaugas valstybėse narėse, regiono arba visos Europos lygmeniu.
            
         
               (3)
            
            
               Šiame kontekste sistemos, kuriomis galima teikti judriojo palydovinio ryšio paslaugas (angl. mobile satelite services, MSS), laikomos novatoriška alternatyvia platforma, kuria galima teikti įvairių rūšių telekomunikacijų ir transliavimo (daugiaadresio perdavimo) paslaugas visoje Europoje, nepriklausomai nuo galutinių vartotojų buvimo vietos, pavyzdžiui, prieigą prie didelės spartos interneto (intraneto), judriosios daugialypės terpės ir visuomenės apsaugą bei pagalbą nelaimės atveju. Šios paslaugos galėtų pagerinti kaimo vietovių aprėptį Bendrijoje ir taip mažinti skaitmeninę atskirtį geografiniu požiūriu. Naujų MSS sistemų diegimas padėtų plėtoti vidaus rinką ir skatinti konkurenciją, didinant paslaugų pasiūlą ir prieinamumą visoje Europoje bei ryšį tarp galutinių paslaugų gavėjų, taip pat skatinti veiksmingas investicijas.
            
         
               (4)
            
            
               Sistemas, kuriomis teikiamos MSS, turėtų sudaryti mažiausiai viena arba kelios kosminės stotys, kurios galėtų apimti papildomus antžeminius komponentus (angl. complementary ground components, CGC), t. y. nustatytoje vietoje naudojamas antžemines stotis, kurios visų pirma skirtos judriojo palydovinio ryšio paslaugų prieinamumui pagerinti zonose, kuriose su viena arba keliomis kosminėmis stotimis negalima užtikrinti reikalaujamos ryšių kokybės.
            
         
               (5)
            
            
               Radijo spektras yra laisvas ir planuojama jį naudoti MSS 1 980–2 010 MHz ir 2 170–2 200 MHz dažnių juostose (2 GHz dažnių juostos), vadovaujantis Tarptautinės telekomunikacijų sąjungos (angl. International Telecommunications Union, ITU) 1992 m. Pasaulio vykdomojoje radijo ryšio konferencijoje (angl. WARC-92) priimtais sprendimais.
            
         
               (6)
            
            
               Naudojant sistemas, kuriomis teikiamos MSS regiono arba visos Europos lygmeniu, būtina darniai ir veiksmingai naudoti 2 GHz dažnių juostas, ypač dėl palydovo signalų, kurie jau savo pobūdžiu peržengia nacionalines ribas, apimties.
            
         
               (7)
            
            
               Vadovaudamasi Sprendimo Nr. 676/2002/EB 4 straipsnio 2 punktu, 2005 m. spalio 6 d. Komisija suteikė įgaliojimus (3) Europos pašto ir telekomunikacijų administracijų konferencijai (angl. European Conference of Postal and Telecommunications Administrations, CEPT) ištirti suderintas technines sąlygas, būtinas 2 GHz dažnių juostoms naudoti Bendrijoje. Vykdydama šiuos įgaliojimus, CEPT pateikė ataskaitą, kurioje nurodomos tokių sistemų techninės sąlygos, būtinos 2 GHz dažnių spektrui naudoti.
            
         
               (8)
            
            
               Šiuo metu 2 GHz dažnių juostos nenaudojamos daugelyje valstybių narių, todėl reikėtų atsižvelgti į CEPT technines išvadas ir nedelsiant skirti dažnius bei pradėti naudoti juos MSS sistemoms visose valstybėse narėse, kad būtų užtikrintas tokių sistemų vystymas.
            
         
               (9)
            
            
               CEPT padarė išvadą, kad toje pačioje geografinėje vietovėje neįmanoma suderinti sistemų, kuriomis teikiamos MSS, ir sistemų, kuriomis teikiamos tik antžeminės judriojo ryšio paslaugos, tame pačiame 2 GHz dažnių juostų spektre taip, kad neatsirastų žalingų trukdžių. Todėl, siekiant išvengti žalingų trukdžių MSS sistemoms ir neveiksmingo spektro naudojimo, būtina 2 GHz dažnių juostas pirmiausia skirti ir leisti naudoti sistemoms, kuriomis galima teikti MSS. Tai reiškia, kad kai 2 GHz dažnių juostos naudojamos kitų sistemų, kuriomis negalima teikti MSS, šios sistemos neturėtų nei kelti žalingų trukdžių, nei reikalauti apsaugos nuo sistemų, kuriomis galima teikti MSS. Pagal CEPT išvadas, CGC nekeltų žalingųjų trukdžių, jei jie būtų neatskiriama MSS sistemos dalis, būtų kontroliuojami pagal tokios sistemos išteklių ir tinklo valdymo mechanizmą ir veiktų tokiose pat dažnių juostos dalyse kaip ir sistemos palydoviniai komponentai. Šiomis sąlygomis CGC galėtų būti naudojami net tada, jei signalai nebūtų perduodami per palydovinius komponentus.
            
         
               (10)
            
            
               Pagal Komisijos įgaliojimą atlikto darbo rezultatai turėtų būti taikomi Bendrijoje.
            
         
               (11)
            
            
               Tikslinga 2 GHz dažnių juostose teikti pirmenybę MSS sistemoms, nes sistemos, kuriomis teikiamos tik antžeminės judriojo ryšio paslaugos, gali naudoti ir kitas, pavyzdžiui, GSM ir UMTS/IMT-2000 skirtas, dažnių juostas.
            
         
               (12)
            
            
               Atsižvelgiant į rinkos vystymąsi ir technologijų raidą, ateityje gali reikėti persvarstyti šio sprendimo poreikį ir jo sritį bei taikymą, visų pirma remiantis Komisijos vertinimu ir valstybių narių pateikta informacija.
            
         
               (13)
            
            
               Šio sprendimo nuostatos neturėtų apsunkinti leidimų naudoti 2 GHz dažnių juostas skyrimo.
            
         
               (14)
            
            
               Šiame sprendime numatytos priemonės atitinka Radijo spektro komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Šio sprendimo tikslas – suderinti 1 980–2 010 MHz (Žemė-kosmosas) ir 2 170–2 200 MHz (kosmosas-Žemė) dažnių juostų prieinamumo ir veiksmingo naudojimo sąlygas sistemoms, kuriomis teikiamos judriojo palydovinio ryšio paslaugos Bendrijoje.
   2 straipsnis
   Šiame sprendime „sistemos, kuriomis teikiamos judriojo palydovinio ryšio paslaugos“ – tai sistemos, kuriomis galima teikti radijo ryšio paslaugas tarp judriosios antžeminės stoties ir vienos arba kelių kosminių stočių, arba tarp judriųjų antžeminių stočių, naudojantis viena arba daugiau kosmine stotimi, arba tarp judriosios antžeminės stoties ir vienos arba daugiau papildomų antžeminių stočių, naudojamų nustatytoje vietoje.
   3 straipsnis
   1.   Valstybės narės skiria ir nuo 2007 m. liepos 1 d. leidžia naudoti 1 980–2 010 MHz ir 2 170–2 200 MHz dažnių juostas sistemoms, kuriomis teikiamos judriojo palydovinio ryšio paslaugos.
   Bet kokie kiti šių dažnių juostų naudotojai negali kelti žalingų trukdžių sistemoms, kuriomis teikiamos judriojo palydovinio ryšio paslaugos, ir negali reikalauti apsaugos nuo sistemų, kuriomis teikiamos judriojo palydovinio ryšio paslaugos, keliamų žalingųjų trukdžių.
   2.   Bet kokia papildoma antžeminė stotis sudaro neatsiejamą judriojo palydovinio ryšio sistemos dalį ir yra kontroliuojama palydovinės išteklių ir tinklo valdymo sistemos. Stotis perduoda ta pačia kryptimi ir naudoja tokias pačias dažnių juostų dalis kaip ir susiję palydovų komponentai bei negali didinti su ja susietos judriojo palydovinio ryšio sistemos spektro poreikių.
   4 straipsnis
   Valstybės narės atidžiai stebi, kaip naudojamos atitinkamos dažnių juostos, ir praneša Komisijai apie padarytas išvadas, kad prireikus šį sprendimą būtų galima persvarstyti.
   5 straipsnis
   Šis sprendimas skirtas valstybėms narėms.
   
      Priimta Briuselyje, 2007 m. vasario 14 d.
      
         
            Komisijos vardu
         
         Viviane REDING
         
         
            Komisijos narė
         
      
   
   
      (1)  OL L 108, 2002 4 24, p. 1.
   
      (2)  2004 12 3 Tarybos išvados 15530/04 ir 15533/04.
   
      (3)  Įgaliojimas CEPT ištirti ir nustatyti technines sąlygas, susijusias su suderintu požiūriu Europos Sąjungoje teikiant judriojo palydovinio ryšio paslaugas 2 GHz (1 980–2 010 MHz ir 2 170–2 200 MHz) dažnių juostose.